जई (oat), सूजी, गाजर और दही से बनाई गयी यह स्वादिष्ट इडली बहुत ही पौष्टिक हैं. जई को सेहत के लिहाज से बहुत अच्छा माना जाता है और अक्सर मधुमेह के रोगी को डॉक्टर गेंहूँ से ज़्यादा जई- ज्वार के इस्तेमाल की सलाह देते हैं. इन स्वादिष्ट और पौष्टिक इडली की विधि मेरी एक सहेली ने बताई है. जब इस इडली को मैने पहली बार बनाया तो मेरे मन में यह शंका थी कि बच्चे इसे पसंद करेंगे कि नही लेकिन यह इडली इतनी हल्की और लज़ीज़ बनीं कि बच्चे भी इन्हे खाकर वाह-वाह कर उठे... इन इडली को आप कभी भी बना सकते हैं; नाश्ते में या फिर खाने में.... इडली को सांभर और चटनी के साथ परोसिए तो यह संपूर्ण भोजन बन जाता है- इसमें दाल, सब्जियाँ, सूजी/ रवा, जई, दही, नारियल सभी कुछ है. तो फिर देर किस बात की आप भी बनाएँ यह स्वादिष्ट और पौष्टिक इडली और लिखना ना भूलें अपनी सलाह.....